བོད་ཀྱི་རྩོམ་རིག་ལོ་རྒྱུས་སུ་བསྟན་པ་སྔ་དར་རམ་དེ་ལས་སྔ་བའི་གཉའ་ཁྲི་བཙན་པོ་ཡན་ན་བོད་དུ་རྩོམ་རིག་གི་ལག་ལེན་ཡོད་ཀྱང་དེ་དག་གི་ཆོས་ཉིད་ཕྱོགས་བསྡོམ་བྱེད་པའི་རྩོམ་རིག་གཞུང་ལུགས་མེད་པར་གྲགང་ཚོས་ཞིབ་ཏུ་སེམས་ན་རྩོམ་རིག་གཞུང་ལུགས་ཟེར་བ་དེ་ཡིག་ཐོག་ཏུ་འཁོད་པའི་གཟུགས་ཅན་ཁོ་ནར་གོ་མི་རིགས་པར་བསམ།གང་ཡིན་ཟེར་ན་རྩོམ་རིག་གསར་རྩོམ་གྱི་ལས་དེ་དུས་སྔ་མོ་ཞིག་ནས་དར་ཞིང་འཕེལ་བ་ཡིན་གཤིས་རྩོམ་སྲོལ་དག་ཕ་ཐོག་བུ་ཐོག་ཏུ་ངག་ནས་བརྒྱུད་པས་མ་མཐར་ཡང་དེ་དག་གི་ཆོས་ཉིད་ཅི་འདྲ་ཞིག་ཡིན་མིན་སྟོན་པའི་སྒྲིག་གཞི་ཙམ་ཞིག་ཡོད་ངེས།སྒྲིག་གཞི་དེ་ཇི་ལྟར་དུ་བསླངས་ཡོད་མིན་ནི་སྔར་གྱི་གསར་རྩོམ་ལས་མཆེད་པའི་རྩོམ་སྲོལ་གྱི་སྐད་ཆའི་འགྲོ་སྟངས་དང་དོན་གྱི་གནད་འཛིན་སྟངས་ལས་རྗེས་དཔག་བྱ་ཐུབ་ལ་བོད་ཀྱི་རྩོམ་རིག་ལོ་རྒྱུས་སུ་བཙན་པོ་དར་མ་བཙན་ཡན་གྱི་བོད་ཀྱི་རྩོམ་རིག་ལ་དཔྱད་བརྗོད་བྱ་སྐབས་དཔེར་ན་བོད་ལྗོངས་སློབ་ཆེན་གྱི་དགེ་རྒན་ཆེ་མོ་རྒན་ལྷག་པ་ཆོས་འཕེལ་ལགས་ཀྱིས་མཛད་པའི་བོད་ཀྱི་རྩོམ་རིག་ལོ་རྒྱུས་ལས་སྐབས་དེའི་རྩོམ་རིག་གི་ཁྱད་ཆོས་གཙོ་བོ་ནི།༡དུས་རབས་སོ་སོའི་སྤྱི་ཚོགས་ཀྱི་རྣམ་པ་ཇི་བཞིན་མཚོན་པ།༢རྩོམ་ལུས་མི་འདྲ་བའི་བརྩམས་ཆོས་མང་པོ་ཞིག་གི་བརྗོད་སྙིང་གཅིག་ཏུ་ངེས་པ།༣ནང་ཆོས་ཀྱི་བསམ་བློའི་ཤུགས་རྐྱེན་དེ་ཙམ་ཆེན་པོ་མེད་པ།༣རྗོད་བྱེད་ཚིག་སྦྱོར་བབས་ཆགས་ཤིང་ཚད་མཐོའི་གཅིག་བསྡུས་རང་བཞིན་ལྡན་པ།༤རྩོམ་རིག་གི་རྣམ་པ་གཙོ་བོ་དམངས་ཁྲོད་རྩོམ་རིག་ཡིན་པ་བཅས་དང་།ད་དུང་འཆར་སྒོ་ཕུན་སུམ་ཚོགས་པའི་ཁར་གཅིག་རྟེན་གཅིག་དྲན་གྱི་བློ་ཁོག་ཡངས་པ་དང་།ས་མཐོའི་ཉམས་མདངས་མངོན་པར་བཀྲ་ཞིང་མི་རིགས་ཀྱི་ཁྱད་ཆོས་མངོན་གསལ་དོད་པ།སྤྱིར་རྩོམ་རིག་དང་མཚན་ཉིད་རིག་པ་བཅས་མཉམ་བསྲེས་དབྱེར་མེད་དུ་སྣང་བ་བཅས་ཁྱད་ཆོས་གཞན་ཡང་མང་དུ་ཡོད་དོ།ཞེས་གསུངས་པ་ལས་བསྟན་པ་སྔ་དར་གོང་གི་བོད་ཀྱི་རྩོམ་རིག་ལ་ཆོས་ཉིད་ཡོད་པ་རྟོགས་ཐུབ་པས་ཆོས་ཉིད་དེ་ནི་དོན་དུ་རྩོམ་རིག་གསར་རྩོམ་ལ་ནུས་པ་ཐོན་པའི་གཞུང་ལུགས་ལྟ་བུ་དེ་རེད།འོན་ཀྱང་ང་ལ་ངས་བརྗོད་པའི་གཞུང་དེ་འདྲ་གང་དུ་འདུག་བཏོན་ཟེར་ན་དེ་འདྲ་སྟོན་རྒྱུ་མེད།གལ་ཏེ་སྔ་རབས་ཀྱི་སྲིད་པའི་རྒན་པོ་ཞིག་ད་ལྟ་འཚོ་བཞིན་མཆིས་ན་འདྲི་ཆོག་མོད་དེ་འདྲ་ནི་མི་སྲིད་པ་རེད།ཡིན་ཡང་ང་ཚོས་ལེགས་པོར་བསམས་དགོས་པ་རེད།འདི་ནི་བོད་ཀྱི་རྩོམ་རིག་གཞུངས་ལུགས་ཀྱི་འཕེལ་འགྱུར་མ་གླེང་བའི་གོང་ལ་ཕྲན་གྱིས་བརྗོད་འདོད་པའི་བསམ་ཚོར་དེ་ཡིན།